Cundut dal brut timp e dai puescj di bloc metûts in vore de polizie spagnole, la celebrazion dal Aberri Eguna – la Zornade de Patrie Basche – inmaneade des fuarcis de çampe indipendentiste basche e je stade une des plui partecipadis dai ultins dîs agns. Si calcole che ae manifestazion, che si è davuelte ai 4 di Avrîl a cjaval tra lis localitâts di Irun e Hendaia / Hendaye, a vedin partecipât uns 14 mil personis. A inmaneâ la iniziative al è stât il coordenament Independentistak cu la adesion de çampe indipendentiste basche, di Eusko Alkartasuna e ancje di une rapresentance di Aralar. Il Partît Nazionalist Basc, invezit, al à sielzût di celebrâ l’Aberri Eguna par so cont a Bilbo / Bilbao. Ancje di chê place, dut câs, al è rivât un apel a dutis lis fuarcis dal nazionalisim basc a lavorâ adun par superâ la politiche di opression statâl puartade indenant di socialiscj e popolârs.
Font: Gara, 04-06/04/10
fur_Latn oci_Latn